БЕЛЕРАФОНТ — ЗАБОЙЦА ХІМЕРЫ


Калі ў Тырынфе правіў брат Акрысія Прэт, аднойчы ў горад прыбыў юнак, прыгожы нібы бог. Усе звалі яго Белерафонтам, хоць сапраўднае імя юнака было Гіпаной.


Гіпаной быў унукам Сізіфа, сынам карынфскага цара Глаўка, але казалі, што яго бацька сам Пасейдон. Карынфяне захапляліся прыгажосцю і сілай царэвіча. Тым не менш аднаго разу да Гіпаноя падышоў вядомы ў горадзе жартаўнік, якога звалі Белер, і, паказваючы пальцам на юнака, зарагатаў і закрычаў:


— Паглядзіце на яго! Ці знойдзецца дзе яшчэ ў свеце такое страшыдла!


Раззлаваўся Гіпаной і стукнуў свайго крыўдзіцеля кулаком па галаве. Паміраючы, Белер прастагнаў:


— Багі далі табе прыгажосць, але толькі не розум, бо як не зразумець мой жарт...


Гіпаной не хацеў забіваць Белера, але, хоць і ненаўмысна, праліў чужую кроў, таму ён не мог заставацца ў родным горадзе. Усе пачалі называць Гіпаноя Белерафонтам, што азначала “забойца Белера”, і юнак уцёк у Аргас да тырынфскага цара Прэта.


Прэт ветліва прыняў Белерафонта ў сваім палацы, ачысціў яго ад пралітай крыві. Але не ўстаяла перад прыгажосцю героя маладая жонка цара Антэя (у іншых варыянтах Сфенабея) і закахалася ў госця. Калі Белерафонт адмовіў Антэі, царыца нагаварыла на яго Прэту: маўляў, юнак не даваў ёй жыцця сваімі дамаганнямі і патрабаваў, каб яна забіла мужа. Раз’юшаны, Прэт вырашыў загубіць нахабнага саперніка, але сам ён не хацеў парушаць боскі закон гасціннасці. Ён адправіў Белерафонта да свайго цесця лікійскага цара Іабата з запячатанай таблічкай, на якой напісаў, што юнака трэба пакараць смерцю.


Белерафонт прыбыў у Лікію і з першай сустрэчы спадабаўся Іабату. Гаспадар наладзіў для госця раскошны прыём і на працягу некалькіх дзён частаваў яго лепшым віном са сваіх склепаў. А калі лікійскі цар прачытаў пасланне сваяка, то  вельмі здзівіўся. Каб не пакрыўдзіць зяця і ўсё-такі выканаць яго просьбу, Іабат прыдумаў свой план дзеяння. 


— Цар Прэт, — сказаў ён Белерафонту, — піша, што ты адважны герой. Думаю, што мне і маёй краіне пашанцавала і менавіта ты збавіш нас ад пачвары, што пасялілася ў гарах Лікіі.


— Я згодны! — паабяцаў смелы юнак, не ведаючы, што яго пасылаюць на верную смерць. — А што гэта за пачвара?

· Хімера, — дрыжачым голасам вымавіў Іабат.

Белерафонт чуў пра Хімеру, народжаную жудаснымі Эхіднай і Тыфонам. Гэтае страшыдла ўяўляла мешаніну льва, дзікай казы і змяі. Яно рыкала, бляяла, сыкала, вывяргала агонь з трох пашчаў, які знішчаў кожнага, хто набліжаўся да яго логава.


Юны герой не спалохаўся і не адмовіўся ад свайго слова. Ён ведаў, што з зямлі да Хімеры не падкрасціся і што адолець яе можна толькі з дапамогай крылатага каня Пегаса, які вялецеў з тулава гаргоны Медузы, забітай Персеем. Белерафонт бачыў Пегаса ў сябе на радзіме. Боскі конь прылятаў на вяршыню гары, што знаходзілася ў Карынфе, і піў чыстую ваду з крыніцы Пірэны. Герой адправіўся на тое месца, правёў там некалькі дзён і начэй, падпільнаваў Пегаса, але злавіць не змог. Як толькі ён кранаў каня за грыву, той узнімаўся ў паветра і зліваўся з нябесным воблакам. Зразумеў Белерафонт, што без удзелу багоў ён не ўтаймуе крылатага каня і не здзейсніць подзвіг. Юнак пачаў маліцца, прасіць багоў аб дапамозе, а калі заснуў, то яму ў сне з’явілася Афіна і сказала:

— Ніхто з багоў не хацеў дапамагаць табе, Белерафонт, бо ніхто не забыў пра нахабства твайго дзеда Сізіфа, але пашкадаваў цябе, герой, Пасейдон і перадаў залатую вуздэчку.


Прачнуўся Белерафонт: побач з ім ляжаў падарунак бога. Толькі вымавіў юнак словы падзякі Пасейдону, як з’явіўся цудоўны конь з беласнежнымі крыламі, пачаў піць з крыніцы. Падкраўся да яго герой і накінуў на галаву залатую вуздэчку. Пегас пачуў седака, узляцеў пад самае неба. Што ён толькі не вырабляў, каб скінуць Белерафонта! Але той быў добрым коннікам, і Пегас урэшце ўтаймаваўся. З таго часу ён заўсёды служыў герою. Белерафонт прыляцеў на Пегасе ў Лікію і стаў чакаць, калі страшыдла вылезе з логава. Раптам пачуўся рык — юнак убачыў, як Хімера нясецца прама на яго. Але выручыў конь: ён ірвануўся ўбок — і пачвара пранеслася міма. Потым хутка павярнулася і зноў панеслася на іх. Гэтым разам Пегас нечакана для Белерафонта і Хімеры апусціўся крыху ніжэй — і пачвара пранеслася зверху, зіхацеючы сваімі меднымі капытамі. Нібы асуджаючы свайго конніка, Пегас скоса зірнуў на яго: маўляў, чаго чакаеш, чаго не паразіш стралой?


— Ды хто цябе ведае, што ты прыдумаеш? Можа, наступным разам пусціш яе нізам?


Белерафонт угадаў правільна: падчас трэцяй сустрэчы з Хімерай конь узмахнуў крыламі і падняўся ўверх, прапускаючы Хімеру пад сабой. Юнак злаўчыўся і пусціў трапную стралу: Хімера вывяргала з пашчаў агонь, біла ворага змяіным хвастом, скакала так, што абрушваліся навакольныя скалы... А Белерафонт узлятаў высока ў неба і адтуль усё кідаў і кідаў стрэлы ў пачвару, пакуль яна не сканала.


Забойства пачварнай Хімеры, якая знішчала сваім агнём лікійцаў, — першы вялікі подзвіг героя Белерафонта. Дарэчы, рымскія аўтары, у тым ліку Вергілій, сцвярджалі, што Хімера жыла ў падземным царстве Гадэса, дзе сцерагла ўваход у яго разам са сваім жахлівым братам Керберам. У грэчаскую міфалогію гэтая істота трапіла, хутчэй за ўсё, з Усходу. Магчыма, яна ўвасабляла вогнедышны вулкан.


Хімерамі называюць скульптурныя выявы фантастычных пачвар на гатычных саборах, як на Саборы Парыжскай Божай маці. А яшчэ слова хімера ўжываецца ў пераносным сэнсе: фантазія, нязбытная мара, памылковае ўяўленне, бачнасць чагосьці. Мы гаворым пра хімерычныя надзеі, хімерычныя сны, хімерычную палітыку.


Калі Белерафонт як пераможца лікійскай Хімеры вярнуўся да цара Іабата, той прыдумаў для героя новыя выпрабаванні.

Новыя подзвігі Белерафонта


— Ты забіў Хімеру. Слава табе за гэта, герой! — хітра пачаў Іабат. — Можа, не адмовіш мне яшчэ ў адной просьбе і ўціхамірыш нашых       суседзяў — ваяўнічых салімаў?


Белерафонт ведаў пра гэтае дзікае племя, жорсткасць якому перадалася ад іх продка — бога вайны Арэса. Салімы не аралі зямлю, не пасвілі скот, а жылі рабаваннем. Ізноў Белерафонт асядлаў Пегаса, падняўся на ім у неба і зверху ўбачыў атрад салімаў, які рухаўся ў бок лікійскай мяжы. Закідаў герой разбойнікаў стрэламі, а калі іх засталося толькі некалькі чалавек, загадаў, каб на працягу трох дзён усе салімы здалі сваю зброю Іабату. Белерафонт лятаў над імі, крычаў пра свой загад і назіраў за тым, каб салімы сабралі зброю і сцягнулі яе да лікійскай мяжы. З таго часу не засталося салімаў-рабаўнікоў, а з’явіліся салімы — земляробы і пастухі.


Вельмі здзівіўся Іабат, калі даведаўся пра новую перамогу Белерафонта. Юнак утаймаваў племя, якое ніхто не мог адолець.


— Як жа такога асілка ўвагнаць у магілу? — думаў цар і адправіў яго змагацца з ваяўнічымі амазонкамі, што ўварваліся ў Лікію. 


Калі Белерафонт перамог і амазонак, Іабат выслаў яму насустрач атрад лепшых воінаў і загадаў ім напасці на героя з засады. Ніхто з воінаў не вярнуўся назад, а Белерафонт прадстаў перад вачамі цара жывы і здаровы. Пераканаўся Іабат, што мае справу з героем, які здольны на любы подзвіг. І тады ён аддаў за Белерафонта сваю дачку Філаною і паўцарства. Лікійцы выдзелілі герою ва ўладанне ўрадлівую зямлю, і ён застаўся жыць у Лікіі.


Філаноя нарадзіла Белерафонту траіх дзяцей. Адзін з іх — Гіпалох, які пазней атрымаў у спадчыну лікійскае царства, меў слаўнага сына Глаўка, героя Траянскай вайны. Дачка Белерафонта, прыгажуня Лаадамія, нарадзіла Зеўсу магутнага сына, героя Сарпедона, і ён таксама будзе ваяваць на баку траянцаў і здзейсніць шмат подзвігаў.


Але багі, якія раней дапамагалі Белерафонту, пачалі помсціць яму і яго дзецям. Раптоўна памерла Лаадамія (так паміралі жанчыны ад стралы Артэміды). Загінуў на вайне з салімамі другі сын Белерафонта — Ісандр. Трагічна скончыў сам герой. І ўсё таму, што ён занадта заганарыўся, пайшоў на тое, што не дазволена смяротным, і багі пакаралі яго за дзёрзкасць, як пакаралі ў свой час дзеда Белерафонта Сізіфа.

Спроба Белерафонта ўзляцець на Алімп


Незадоўга да сваёй смерці Іабат паклікаў зяця:


— Белерафонт, — ласкава звярнуўся да яго цар, — скажы праўду: што адбылося паміж табой і Сфенабеяй?


Калі даведаўся пра ўсё, ён паказаў зяцю пісьмо ад Прэта: у ім Белерафонт абвінавачваўся ў злачынстве, да якога не меў ніякага дачынення.


— Не, — падумаў Белерафонт, — цяпер я пераканаўся, што багоў няма. За маю дабрадзейнасць я стаў ахвярай паклёпу, мяне адправілі на верную смерць, і калі б не мой подзвіг — мае косці цяпер валяліся б на вяршыні Крага, дзе жыла Хімера.


Пахаваўшы цара, Белерафонт зноў вярнуўся да сваіх былых думак.


— Ці ёсці багі? Не, іх няма. Колькі добрых людзей жыве дрэнна, а злачынцы шыкуюць.


І апанавала Белерафонта небяспечнае жаданне.


— Я багаты, — гаварыў ён сабе, — прыгожы, дужы, роўны багам, калі яны толькі ёсць. Дык чаму не падняцца мне на боскі Алімп!

Паклікаў герой Пегаса.

· Яшчэ адну, апошнюю службу патрабую я ад цябе, верны сябар!

Нехаця выйшаў да яго добры конь. Ускочыў на яго Белерафонт, крыкнуў:

· На Алімп!

Пегас пагрозліва заіржаў, але ўзнёсся на беласнежных крылах у неба.

— На Алімп! На Алімп! — як вар’ят крычаў Белерафонт і, чаго ніколі не рабіў раней, балюча ўдарыў нагамі па прыгожаму целу Пегаса. Не спыняючыся ні на імгненне ў паветры, конь рэзка — стралой панёсся да зямлі. На гэты раз не ўтрымаўся на ім спрытны коннік і праз які момант ужо ляжаў на зялёнай траве Алейскай даліны.


Кульгавы, сляпы, самотны блукаў Белерафонт, пакуль не прыляцеў па яго душу бог смерці Танат.


Паводле іншай версіі, Зеўс наслаў авадня, які прывёў у лютасць Пегаса, і той скінуў свайго седака. Адным толькі жаданнем апынуцца на вяршыні Алімпа смяротны пераходзіў мяту дазволенага яму багамі. Імкненне герояў да таго, што было прэрагатывай багоў, расцэньвалася несмяротнымі як выклік ім, дзёрзкае запрашэнне да спаборніцтва. Грэкі абазначалі гэта словам “hybris” (гордасць) і былі ўпэўнены ў справядлівасці багоў, якія каралі смяротных за гэта.


А крылаты конь паімчаўся на захад, у Эладу. Ён спусціўся на голы схіл пустыннай гары Гелікон, стукнуў сярэбраным капытом па сухой, цвёрдай глебе, — і на тым самым месцы забруіла чыстая крыніца. Яна атрымала назву Гіпакрэна (з грэч. — “конская крыніца”). Зазелянеў Гелікон і стаў упадабаным месцам для музаў. У пераносным сэнсе і Гелікон, і Гіпакрэна — крыніца паэтычнага натхнення. Для прыкладу згадаем урывак з “Ліста да п. Вацлава Ластоўскага” М. Багдановіча, у якім выкарыстоўваецца вобраз з рымскай міфалогіі: Камэна — німфа, якая атаясамлівалася з музай.

Табе прывет нясу, ласкавая Камэна, —

Натхненнем упаіў нас ключ твой Гіпакрэна.

Прывет да здольнасці пяе душа мая,

І, вершы, вам прывет складаю ўрэшце я.


Міфічны вобраз  крылатага Пегаса, якога пасля Белерафонта мог “асядлаць” толькі паэт, да таго ж вельмі таленавіты, засланіў у чалавечай памяці славу Белерафонта. Гэта адбылося ўжо ў новы час, а вось у антычную эпоху яго культ — аднаго з галоўных элінскіх герояў старэйшага     пакалення — быў распаўсюджаны спачатку ў Лікіі і Карынфе, а пазней па ўсёй Грэцыі. Міфолагі падкрэсліваюць сувязь Белерафонта з марской стыхіяй: захаваліся антычныя вазы, на якіх герой адлюстраваны з трызубцам (паходзіў ад Пасейдона). Ён таксама ўтрымлівае рысы сонечнага бога, які падарожнічаў па небе на крылатым кані. Існуе версія, згодна з якой пасля смерці Белерафонта крылаты Пегас быў змешчаны на небе сярод іншых зорак.


Міф пра Белерафонта інтэрпрэтаваўся такімі славутымі паэтамі, як Гамер, Піндар, Сафокл, Эўрыпід. Трагедыя Эўрыпіда “Сфенабея”, што дайшла да нас у фрагментах, асноўвалася на менш вядомай версіі міфа. Згодна з ёй, Белерафонт адправіўся ў Тырынф, каб адпомсціць за сябе. Там ён прыкінуўся закаханым у Сфенабею, якая ў свой час зняславіла яго, і ўгаварыў жанчыну ўцячы разам з ім на Пегасе. Калі яны падняліся ў паветра, Белерафонт скінуў Сфенабею ў мора.


З творцаў новага часу, якія зацікавіліся гэтым міфічным героем, назавём рускага мастака ХІХ ст. А. Іванава (палатно “Белерафонт накіроўваецца ў паход супраць Хімеры”), чэшскага кампазітара ХVІІІ ст.      І. Мыслівечака (опера “Белерафонт”), нямецкага пісьменніка ХХ ст.               Г. Кайзера (драма “Белерафонт”).

